b'\n_START_ARTICLE_\nJade\n_START_PARAGRAPH_\nJade er en bergart som hovedsakelig finnes i Kina, Burma og Mellom-Amerika. Den bruktes f\xc3\xb8r til v\xc3\xa5pen, men n\xc3\xa5 passer den seg godt som smykkesten og finnes i mange farger. Vanligst er gr\xc3\xb8nne og oransje varianter, men det finnes ogs\xc3\xa5 hvite, gule, r\xc3\xb8de og bl\xc3\xa5 varianter._NEWLINE_Den egentlige jade er en hard og seig bergart og brukes til pyntegjenstander og skulpturer. Det at den er s\xc3\xa5 seig gj\xc3\xb8r den spesielt egnet til utskj\xc3\xa6ringer. S\xc3\xa6rlig i Kina er jade popul\xc3\xa6rt. Jade er ikke spesielt kostbart, men er samtidig en vakker smykkesten._NEWLINE_Det er funnet mange kunstgjenstander i jade fra gamle kulturer, s\xc3\xa6rlig i Kina, India og i Mayariket._NEWLINE_Navnet jade kommer fra det spanske [piedra de] ijada, som er belagt p\xc3\xa5 tidlig 1500-tall. Ordet betyr \xc2\xab(stein av) flanken\xc2\xbb og sammenhenger med forestillingen om att jade kunne helbrede nyrekolikk. Men navnet ligner ogs\xc3\xa5 litt p\xc3\xa5 det kinesiske \xe7\x8e\x89 \xe2\x80\x93 pinyin: Y\xc3\xb9, og ettersom det er i Kina jadekunsten har sterkest hjemstavn, knyttes jade n\xc3\xa5 s\xc3\xa6rlig til det kinesiske begrepet. Opp gjennom kinesisk historie og i kinesisk kunsthistorie har man imidlertid ikke alltid forholdt seg presist i spr\xc3\xa5kbruken. Det forekommer derfor at kunstgjenstander av vakker sten omtales som jade, men uten at det er egentlig jade._NEWLINE_Blant annet i den kinesiske byen Aksu drives det med jadeutskj\xc3\xa6ring i dag.'